નાના દીકરાને અંધેરીમાં તેમની નાતની બોર્ડિંગમાં ભણવા મૂક્યો, પણ ત્યાં રહેવાનું તેને નહોતું ફાવતું અને ત્યાં જવાનું દમયંતીબહેનને નહોતું ફાવતું એટલે તેને ઘરે પાછો બોલાવી દીધો. બે છેડા ભેગા કરવાની લાયમાં તેઓ તેમના છોકરાઓના ભણતરમાં ધ્યાન ન આપી શક્યાં. તેમના બન્ને દીકરાઓ વધુ ભણ્યા નહીં. મોટો દીકરો નવમી સુધી ભણ્યો અને પછી મંગળદાસ માર્કેટમાં કામે લાગ્યો. પોતાના દીકરાઓને વધુ ન ભણાવી શકવાનો તેમને આજે પણ અફસોસ છે, પણ દીકરાના દીકરાઓ સારું ભણી રહ્યા છે એ જોઈને સંતોષ છે. નાનો દીકરો પણ ૧૪મી સુધી ભણ્યો અને લોખંડબજારમાં કામે લાગ્યો. જોકે તેમણે તેમના દીકરાઓને કહેલું કે હું કમાઉં છું એટલે કમાવાની ચિંતા કરવાની જરૂર નથી, તમતમારે ભણો; પણ તેઓ ભણી ન શક્યા.